Imtella' Ġunju 21, 2020 - Aġġornata 21 Ta' Ġunju, 2020 7:19pm Għall-familja Casha llum kien l-ewwel Jum il-Missier mingħajr missier. Il-Professur Aaron Casha miet ftit iktar minn xahar ilu bil-Covid-19, ġimgħa qabel għalaq 54 sena. Il-missier ta' żewġt ibniet kien ilu ħames snin jistenna donatur għat-trapjant tal-kliewi waqt li sena ilu marad b'kundizzjoni kronika u kien f'koma. Missier il-Professur Casha jibqa' jgħożż il-mumenti ħdejn ibnu l-isptar. "Konna pereżempju kif naslu ngħidulu d-daddy Jimmy u l-mummy. Imbagħad kont ngħidlu ħa nagħmillek ftit physio. Inħaddimlu saqajh u jdejh." Il-Professur Casha kellu għożża għar-riċerka u qatta' ħajtu jistudja biex jagħti ċans ta' ħajja jew ħajja aħjar lill-pazjenti morda b'qalbhom. Missieru jħoss vojt kbir f'ħajtu. "Jien u t-tifel konna ħbieb ħafna. Qed tifhem. Iktar bħala aħwa milli missier." L-istess vojt iħossu Ivan Bartolo li romol u jrabbi żewġ tfajliet waħdu – waħda minnhom fostered. "Jiġġieldu bħall-aħwa normali u ttihom l-aħjar possibbli daqslikieku missier normali, li kelli nimla l-vojt tal-mara biex tibqa' l-familja proprja." Bħala armel iħoss responsabbiltà doppja. "Ħafna drabi tkun waħdek u trid tiddeċiedi waħdek u ma jkollokx ma' min tista' taħseb ftit u taqsam il-ħsibijiet waħdek." Ix-xewqa tiegħu hi li jarahom jilħqu l-milja ta' ħajjithom. "It-tifla l-kbira tilħaq tieħu l-pożizzjoni tax-xogħol li xtaqet. Iż-żgħira wkoll timxi fl-iskola." Grupp ta' missirijiet ħadu sehem f'attività li saret fil-Palazz ta' San Anton għall-okkażjoni ta' Jum il-Missier. Għall-President George Vella, din il-ġurnata kienet it-tieni darba li ltaqa' ma' wliedu mindu ġew illaxkati l-miżuri marbuta mal-imxija. Hu ħeġġeġ lill-missirijiet biex ikunu preżenti fil-ħajja ta' wliedhom. "Jien għalija l-missier huwa dak li qiegħed hemm meta t-tfal ikollhom bżonn il-wens, Jiġifieri għalija huwa l-missier addottiv, il-missier li qed jagħmel fostering, il-missier li m'għandu xejn legali imma qed irabbi familja. Dak għalija huwa missier." Il-President sellem lill-missirijiet li m'għadhomx magħna, li qal servew ta' pilastri fil-ħajja ta' familja. "Inħeġġeġ lil kull missier biex jieħu l-opportunità li jkun ġenitur preżenti fil-ħajja ta' wliedu"